บอร์ด TRC ไฟเขียวส่ง 2 บ.ย่อยลงทุน “APOT” เพิ่ม 17.80% มูลค่ารวม 3.2 พันลบ.
บอร์ด TRC อนุมัติให้ 2 บ.ย่อย ลงทุนหุ้นเพิ่มทุนอาเซียนโปแตชชัยภูมิ วงเงินรวม 3.2 พันลบ.
15 พ.ค. 2561

บริษัท ทีอาร์ซี คอนสตรัคชั่น จำกัด (มหาชน) หรือ TRC เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ในเช้าวันนี้ (15 พ.ค.) ว่า ที่ประชุมคณะกรรมการบริษัทอนุมัติให้ TRC Investment Limited บริษัทย่อยที่สาธารณรัฐเมอริเชียสและ TRC International Limited บริษัทย่อยที่เขตบริหารพิเศษฮ่องกงแห่งสาธารณรัฐประชาชนจีน ลงทุนในหุ้นสามัญเพิ่มทุนต่อผู้ถือหุ้นเดิมของบริษัท อาเซียนโปแตชชัยภูมิ จำกัด (มหาชน) (APOT) 
โดยเป็นการลงทุนในจำนวนไม่เกิน 47.47 ล้านหุ้น หรือคิดเป็น 17.80% ของจำนวนหุ้นที่ APOT เรียกชำระค่าหุ้นเพิ่มทุนทั้งสิ้น 266.66 ล้านหุ้น มูลค่าที่ตราไว้หุ้นละ 100 บาท ในราคาซื้อที่หุ้นละ 68.43 บาท รวมมูลค่าประมาณ 3,248.59 ล้านบาท
ทั้งนี้จากการเข้าลงทุนดังกล่าวส่งผลให้สัดส่วนการถือหุ้นกลุ่มบริษัทฯ จากปัจจุบันอยู่ที่ 25.13% จำนวนหุ้นที่ชำระแล้วของ APOT จะลดลงเหลือ 18.50% เมื่อ APOT ได้รับชำระค่าหุ้นเพิ่มทุนครั้งแรกในไตรมาส 2 ของปี 2561
โดย ที่ประชุมคณะกรรมการบริษัท ครั้งที่ 1/2561 เมื่อวันที่ 8 มกราคม 2561 ได้แต่งตั้งบริษัท บียอนด์ แอดไวเซอร์ จำกัด เป็นที่ปรึกษาทางการเงินอิสระเพื่อให้ความเห็นต่อผู้ถือหุ้นของบริษัทฯ สำหรับรายการ ลงทุนในหุ้นสามัญเพิ่มทุน APOT
นอกจากนี้ คณะกรรมการอนุมัติการให้เงินกู้ยืมแก่ TRC Investment Limited กับTRC International Limited และ/หรือการเพิ่มทุนใน TRC Investment Limited กับ TRC International Limited เพื่อใช้ในการลงทุนในหุ้นเพิ่มทุน APOT
พร้อมทั้งอนุมัติให้เรียกประชุมวิสามัญผู้ถือหุ้น ครั้งที่ 1/2561 ในวันที่ 27 มิถุนายน 2561 เวลา 14.00 น. ณ ที่ทำการบริษัทฯ